FI Euroopan unionin virallinen lehti CE 78/494

(2004/C 78 E/0515)

KIRJALLINEN KYSYMYS E-3226/03

esittäjä(t): Felipe Camisón Asensio (PPE-DE) komissiolle

(31. lokakuuta 2003)

Aihe: Tupakanviljelyalan uudistaminen

Komissio on ehdottanut yhteisön tupakanviljelijöiden suorien tukien huomattavaa vähentämistä. Leikkaukset ovat täysin omaa luokkaansa verrattuna muihin äskettäin uudistettuihin tai parhaillaan uudistettaviin aloihin. Espanjan tapauksessa asianosaiset ovat laskeneet, että he saisivat nyt maksettavasta suorasta tuesta uudistuksen jälkeen vain keskimäärin 45 prosenttia. Loput 55 prosenttia maksettaisiin rakenneuudistusrahastoon. Suorien tukien leikkaaminen asettaisi tilojen selviytymisen kyseenalaiseksi samoin kuin koko tupakantuotannon ja siitä riippuvaiset teollisuudenalat, mikä vaikeuttaisi vakavasti työllisyystilannetta Extremaduran kaltaisilla alueilla, jotka ovat riippuvaisia tästä elinkeinosta.

Komissio on perustellut uudistusta terveyssyillä ja viitannut tarpeeseen vähentää tupakan kulutusta. Koska komission tavoite on näin jalo, sillä pitäisi kaiken järjen mukaan olla jo jonkinlaiset ennusteet siitä kuinka paljon tupakan kulutus pienenisi uudistuksen myötä. Voisiko komissio esittää suuntaa antavia lukuja? Koska uudistus toisaalta ei koske tuontitupakkaa, aikooko komissio ryhtyä tullitoimenpiteisiin, esimerkiksi rajoittamaan tupakan tuontia Euroopan unioniin?

Franz Fischlerin komission puolesta antama vastaus

(6. tammikuuta 2004)

Komissio antoi ehdotuksen tupakan yhteisen markkinajärjestelyn uudistamisesta (1)18. marraskuuta 2003.

Uudistusehdotuksen mukaan nykyinen suora tuki tupakantuottajille irrotetaan tuotantomääristä kolmen vuoden kuluessa.

Uudistuksen toteuttaminen on tarkoitus aloittaa muuttamalla nykyiset tupakkapalkkiot kokonaisuudessaan tai osittain maatilan tulotukioikeuksiksi. Tämä siirto toteutettaisiin täysimääräisesti tuottajan 3,5 ensimmäisen tuotantotonnin osalta; pientuottajat ovat haavoittuvimpia, ja heidän mahdollisuutensa siirtyä viljelemään muita kasveja ovat rajalliset. Seuraavasta 3,5 — 10 tonnin tuotantoerästä sisällytettäisiin maatilan tulotukeen 75 prosenttia nykyisestä tupakkapalkkiosta. Jäljellä olevat 25 prosenttia varattaisiin ehdotettuun rakenneuudistuksen rahoituskehykseen.

Suurten tupakkatilojen osalta uudistuksessa alennettaisiin nykyistä, yli 10 tonnin tuotantoerää koskevaa tupakkapalkkiota kolmasosalla kahdessa ensimmäisessä vuoden kestävässä vaiheessa, ja kolmannessa vaiheessa se vähennettäisiin 45 prosenttiin ja sisällytettäisiin maatilan tulotukeen. Tilakohtaisen tulotason suurten muutosten välttämiseksi loput 55 prosenttia tupakkapalkkiosta siirrettäisiin rakenneuudistuksen rahoituskehykseen. Tällaisten suurehkojen tuottajien saama tuki vähenee osittain, mutta tässä kokoluokassa on paremmat mahdollisuudet siirtyä muiden kasvien viljelyyn, ja jos tähän päädytään, tuottajat voivat saada toiminnan uudelleensuuntaamiseen tukea rakenneuudistuksen rahoituskehyksestä.

Tupakka-alan talousarviomäärärahat pysyvät nykyisellä tasolla, ja tulotukena jakamatta jäävä osuus siirretään rakenneuudistuksen rahoituskehykseen. Sitä käytetään infrastruktuurin kehittämisen edistämiseen ja tupakantuottajien, erityisesti sellaisten tuottajien tukemiseen, jotka haluavat siirtyä viljelemään muita kasveja. Tästä on huomattava, että rahoituskehyksen varat käytetään niiden jäsenvaltioiden tupakanviljely-alueilla, joista ne kerätään.

Uudistuksen tärkein peruste on komission kannalta ollut se, että tupakka-alalla on pyritty pitkällä aikavälillä kestäviin näkymiin osana kestävää maataloutta. Yhteisen maatalouspolitiikan (YMP) vuoden 2003 uudistuksessa katkaistaan tehokkaasti tuotannon ja tuen yhteys siten, että maatilan tulotuesta tulee suoran tulotuen väline. Tämä on taustalla, kun tupakkatuki sisällytetään maatilan tulotukeen samoin kuin muiden viljelykasvien, kuten humalan, oliiviöljyn ja puuvillan palkkiot. Komissio kuitenkin uskoo myös, että on parannettava YMP:n ja unionin kuluttaja- ja kansanterveyspolitiikan keskinäistä johdonmukaisuutta. Tuotantosidonnaisten tukien poisto ei ehkä lyhyellä aikavälillä vaikuta suoraan tupakoinnin yleisyyteen, kuten komission kertomuksessa laajasta vaikutusten arvioinnista (2) äskettäin todettiin, mutta silti on selvää, että kansanterveyspolitiikan ja tuen johdonmukaisuuden parantaminen on tärkeää unionin kansalaisten uskon ja luottamuksen säilyttämiseksi.

Kysymys tupakkaa koskevien tullitoimenpiteiden käyttöönotosta: komissio ei aio rajoittaa tupakan tuontia Euroopan unioniin, eikä se näe tähän mitään syytä.

(1) KOM(2003) 698 lopullinen.

(2) KOM(2003) 554 lopullinen. Saatavissa myös osoitteesta (http://europa.eu.int/comm/agriculture/capreform).